Matovič, Igor, poslanec NR SR (2014-06-27):
Vážený pán predsedajúci, milé kolegyne, kolegovia, predkladáme s Martinom Feckom návrh zákona, ktorý, si myslím, že sme mali zaviesť do nášho právneho poriadku hneď po novembri 1989, hneď, kedy sme umožnili na Slovensku podnikať, a možno z takých preventívnych dôvodov, že už vtedy sme mohli vidieť, že zrejme budú tu aj takí kvázipodnikatelia, ktorí si postavia svoje kvázipodnikanie na tom, že druhým ľuďom nebudú platiť faktúry. Čo sa ma však najviac dotýka, je, si myslím, že najviac štát zlyháva, tak je pri ochrane ľudí, ktorým možno nie sme schopní zabezpečiť prácu, a títo ľudia na to, aby si tú svoju prácu našli, pristúpia na tlak možno svojho zamestnávateľa budúceho, že, áno, zamestnám ťa, ale iba na faktúru, iba keď pôjdeš ku mne ako živnostník, a takýmto spôsobom sa zamestnajú. Čiže títo ľudia robia, de facto iba vykonávajú v podstate klasickú, bežnú prácu zamestnanca, ale sú živnostníci, fakturujú svoju mzdu a nakoniec títo ľudia veľakrát svoje peniaze za svoju vykonanú prácu nemajú. A ja sa pýtam, či sme spravodliví voči teda ľuďom, keď na jednej strane zamestnancov v plnej miere chránime a vlastne existuje teda trestný čin v prípade nevyplatenia mzdy a odstupného, ale pri takých istých ľuďoch, ktorí sedia možno vedľa zamestnancov v tej istej kancelárii, ale robia na faktúru, tak tých istých ľudí, keď si vyfakturujú svoju cenu práce, nechránime. A ja si myslím, že práve týchto ľudí by sme mali chrániť o to viac, lebo veľakrát títo ľudia sú takzvaní vynútení živnostníci, čiže musia byť živnostníci, lebo inak by nemohli byť zamestnanci. Sú možno takí trošku, jak by som povedal, zamestnanci druhej kategórie, lebo nemajú, bohužiaľ, v rukách pracovnú zmluvu ani na dobu určitú, ani na dobu neurčitú, ale získali tú svoju prácu alebo tú obživu pre tú svoju vlastnú rodinu iba tým, že pristúpili na hru a stali sa živnostníkmi. A týchto ľudí vlastne v prípade, ak im ich zamestnávateľ mzdu nevyplatí, ktorá je ale uvedená na faktúre, tak vôbec nechránime a tomu podnikateľovi, ktorý tú mzdu nevyplatí, nič sa nestane. To mi naozaj nepripadá fér a myslím si, že takýto ústretový, symbolický krok by sme, ani nieže symbolický, on aj skutočne bude mať dopad na tých ľudí, ale že by sme mohli urobiť a zrovnoprávniť ľudí, ktorí robia ako na vynútené živnosti, a tých, ktorí robia v zamestnaneckom pomere z pohľadu ochrany pred kvázipodnikateľmi, podvodníkmi a podobne. Druhá situácia zase nastáva vtedy, kedy, sami vieme, že, vlastne aj ja osobne som veľmi rád, že sa posúvame pri verejných obstarávaniach napríklad teda k elektronickým aukciám, alebo všeobecne pri verejných obstarávaniach, keď sa cena zákazky znižuje. A najokatejšie to je hlavne pri stavebných prácach, kedy veľakrát vyhrá firma, ktorá na prvý pohľad rovno dáva nereálnu cenu, a tá firma si následne najíma živnostníkov – murárov, obkladačov, pomocných robotníkov, a rovno ten, ktorý do tej súťaže ide, tak počíta s tým, že nejakej časti týchto živnostníkov cenu práce vlastne nezaplatí a faktúry nevyplatí. Čiže v podstate niekto už rovno ide s podvodným úmyslom do verejného obstarávania, na základe tohto vie znížiť cenu do nereálnej výšky, na základe tohto to verejné obstarávanie vyhrá. A prídu určite niektorí, alebo teda na niektorých, niektorým potom tým zamestnancom, ktorí ale budú svoju prácu fakturovať ako živnostníci, zostane Čierny Peter v ruke a tento ctihodný podnikateľ pôjde do ďalších verejných obstarávaní a znovu ďalšiu súťaž vyhrá s nereálnymi podmienkami a znova nevyplatí niektorých živnostníkov. Návrh, ktorý predkladáme, zavádza do Trestného zákona novú skutkovú podstatu trestného činu nevyplatenia faktúry. A fungovalo by to – neprávnym jazykom – tak, že v prípade, ak podnikateľ, čiže či štatutár právnickej osoby, alebo živnostník, ktorý teda vlastne si objednáva služby od ďalšieho živnostníka, nevyplatí tomuto živnostníkovi tú časť faktúry, ktorá je na faktúre jednoznačne popísaná ako cena práce, že je vlastne za vykonanú prácu, tak spácha, a mal k dispozícii peniaze, ktoré nepotreboval nevyhnutne na podnikanie, jednoducho mal k dispozícii peniaze a nevyplatí ich, tak v tom prípade by spáchal trestný čin nevyplatenia faktúry. Čiže nie je to, že niekto by doplatil na svoju druhotnú platobnú neschopnosť, že nemám peniaze, tak a teraz vlastne mne niekto nezaplatil, ja nemám peniaze a ešte budem mať z toho trestný čin, keď niekomu nezaplatím. Toto nie. Iba vtedy, ak peňazí mám dosť a správam sa nečestne voči ľuďom, od ktorých som si objednal prácu. Títo mi to vyfakturujú, na faktúru napíšu cena práce toľko a toľko z tejto faktúry, ja to nevyplatím, tak áno, vtedy som spáchal podvod, vtedy je to de facto to isté, ako kebyže nevyplatím zamestnancovi cenu práce, tak toto navrhujem, aby toto bol trestný čin nevyplatenia faktúry. Myslím si, že ľudia, hlavne aj ktorých som spomínal tuná na začiatku, ale aj títo, tí murári, obkladači, pomocní pracovníci na stavbách, veľakrát to sú ľudia, ktorí sú veľmi radi, že si konečne získajú nejakú prácu niekde a idú od de facto jedného zamestnávateľa k druhému, u toho robia dva mesiace, potom tam tri mesiace, naozaj sa živia na tom trhu práce tak, aby neboli zavesení štátu a sociálnemu systému na krku, a títo ľudia práve by si zaslúžili od nás tento ústretový krok, aby sme ich trošku chránili pred podvodníkmi. My ich nemusíme chrániť pred poctivými podnikateľmi. Nemusíme ich chrániť pred podnikateľmi, ktorí doplatia na druhých, ktorí im nezaplatia faktúry, ktorí naozaj nebudú mať na účte peniaze, nebudú mať v hotovosti. Môžu sa títo, naďalej budú čistí z pohľadu trestného práva, lebo naozaj reálne peniaze trebárs nemajú. Ale ide naozaj o tie situácie, my sme s Lojzom Hlinom pred voľbami 2012 aj robili také letáčiky po schránkach. Ide o to, aby to nebolo o tom, že ctihodný podnikateľ, ktorý vyhrá nejaké verejné obstarávanie alebo niekde niekoho uplatí, získa zákazku, potom si objedná tých murárov, aby potom neprišiel na šestkovom bavoráku a smial sa tým murárom, že, jednoducho, nemám peniaze, ale vozí sa na šestkovom bavoráku. O týchto ľudí ide, ktorí vyslovene podvádzajú, ktorí žijú z toho, že vedia, že však tí chudáci, malí, drobní, sa nebudú môcť brániť a vysmievajú sa týmto ľuďom do očí. O tomto celom je návrh zákona a bol by som veľmi rád, ak by sme sa dokázali povzniesť nad politické pohľady v tejto veci a skúsili spoločne prípadne v druhom čítaní upraviť, ak hlavne vy poslanci z vládnej väčšiny by ste mali pripomienky, vy tu máte rozhodujúce slovo počas týchto štyroch rokov, myslím si, že títo ľudia by si tú ochranu zaslúžili, a bol by som veľmi rád, ak by ste to posunuli do druhého čítania.